Document ID: 32012D0391

РЕШЕНИЕ 2012/391/ОВППС НА СЪВЕТА
от 16 юли 2012 година
за изменение на Решение 2010/279/ОВППС относно полицейската мисия на Европейския съюз в Афганистан (EUPOL AFGHANISTAN)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
като взе предвид предложението на върховния представител на Съюза по въпросите на външните работи и политиката на сигурност,
като има предвид, че:
(1)
На 18 май 2010 г. Съветът прие Решение 2010/279/ОВППС (1), с което действието на EUPOL AFGHANISTAN се удължава до 31 май 2013 г.
(2)
Настоящата референтна сума обхваща периода до 31 юли 2012 г.
(3)
Решение 2010/279/ОВППС следва да бъде съответно изменено, за да се включи референтната сума за периода от 1 август 2012 г. до 31 май 2013 г.,
ПРИЕ НАСТОЯЩОТО РЕШЕНИЕ:
Член 1
Член 13 от Решение 2010/279/ОВППС се заменя със следното:
„Член 13
Финансови разпоредби
1. Референтната сума, предназначена за покриване на разходите, свързани с EUPOL AFGHANISTAN, до 31 юли 2011 г., е в размер на 54 600 000 EUR.
Референтната сума, предназначена за покриване на разходите, свързани с EUPOL AFGHANISTAN, за периода от 1 август 2011 г. до 31 юли 2012 г., възлиза на 60 500 000 EUR.
Референтната сума, предназначена за покриване на свързаните с EUPOL AFGHANISTAN разходи за периода от 1 август 2012 г. до 31 май 2013 г., е в размер на 56 870 000 EUR.
2. Всички разходи се управляват в съответствие с правилата и процедурите, приложими за общия бюджет на Европейския съюз.
3. Ръководителят на мисията докладва изцяло пред Комисията, която осъществява надзор над него и над дейностите, предприети в рамките на договора му.
4. На гражданите на трети държави се позволява да участват в тръжни процедури за сключване на договори. При условие че Комисията даде одобрението си, ръководителят на мисията може да сключва с регионални командвания/водещи нации в провинциалните екипи за възстановяване и с международни участници, разположени в Афганистан, споразумения по технически въпроси относно предоставянето на оборудване, услуги и помещения на мисията, особено когато изискванията за сигурност налагат това.
5. Финансовите разпоредби са съобразени с оперативните изисквания на EUPOL AFGHANISTAN, включително по отношение на съвместимостта на оборудването и оперативната съвместимост на екипите, и вземат под внимание разполагането на персонал в регионални командвания и провинциалните екипи за възстановяване.".
Член 2
Настоящото решение влиза в сила от датата на приемането му.
Съставено в Брюксел на 16 юли 2012 година.

Labels: 2
18
15